Diversi kawżi fil-qrati ċivili dwar in-nullitá taż-żwieġ ser jiġu attivati u jkunu jistgħu jkomplu jinstemgħu bis-saħħa tar-reviżjoni tal-ftehim bejn il-Gvern u l-Vatikan dwar iż-żwieġ li gie iffirmat dalgħodu. Bil-ftehim, ġie emendat il-ftehim dwar iż-żwieġ iffirmat 21 sena ilu. Il-Ministru għall-Affarijiet Barranin George Vella, li ffirma f’isem il-Gvern, fisser il-ftehim bħala pass li juri li għandu jkun hemm distinzjoni bejn Stat u Knisja, għalkemm aċċenna wkoll għall-koperazzjoni u rispett reċiproku. Il-Ministru Vella qal li fil-programm elettorali il-Partit Laburista wiegħed li jsir dan il-ftehim mal-Vatikan u fl-ewwel laqgħa tiegħu mal-Papa, il-Prim Ministru Joseph Muscat kien tkellem dwaru. Dr Vella wiegħed ir-rispett u l-koperazzjoni tal-Istat mal-Awtoritajiet Ekkleżjastiċi. Qal li dan ma jfissirx li ż-żewġ naħat se jaqblu dejjem għaliex il-pajjiż illum il-ġurnata huwa stat lajk. In-Nunzju Appostoliku Monsinjur Aldo Cavalli rringrazzja l-kummissjoni li twaqqfet bejn l-istat u l-knisja biex jintlaħaq dan il-ftehim u wera t-tama li ż-żewġ naħat ikomplu jaħdmu tajjeb ma’ xulxin fil-ġejjieni. Rapport : Fiorella Pace Ritratti : Photocity, Valletta